মার্কিন যুক্তরাষ্ট্রের সিনেটের ইতিহাস

মার্কিন যুক্তরাষ্ট্রের সিনেট হল মার্কিন যুক্তরাষ্ট্রের কংগ্রেসের উচ্চকক্ষ। এটি কংগ্রেসের নিম্নকক্ষ মার্কিন যুক্তরাষ্ট্রের প্রতিনিধি পরিষদের সাথে মার্কিন যুক্তরাষ্ট্রের কেন্দ্রীয় সরকারের আইনসভা শাখা গঠন করেছে। নিম্নকক্ষ প্রতিনিধি পরিষদের মতো সিনেটও মার্কিন যুক্তরাষ্ট্রের সংবিধান দ্বারা প্রতিষ্ঠিত হয়েছিল। ১৭৮৯ সালের ৪ মে নিউ ইয়র্ক শহরের ফেডারেল হলে এর প্রথম সভা আহ্বান করা হয়েছিল। প্রতিষ্ঠানটির ইতিহাস সেই তারিখের আগেই শুরু হয়। ১৭৮৭ সালের সাংবিধানিক কনভেনশনে জেমস ম্যাডিসনের ভার্জিনিয়া পরিকল্পনায় দ্বিকক্ষবিশিষ্ট জাতীয় আইনসভার প্রস্তাব করা হয়। বিতর্কিত কানেটিকাট সমঝোতায় ৫-৪ ভোটে কম জনসংখ্যা বিশিষ্ট অঙ্গরাজ্যগুলিকে সিনেটে অসামঞ্জস্যপূর্ণ ক্ষমতা দেয়া হয়।
প্রাচীন রোমান সিনেটের নামানুসারে মার্কিন সিনেটকে মার্কিন নিম্নকক্ষ প্রতিনিধি পরিষদের চেয়ে বেশি সুচিন্তিত সংস্থা হিসেবে গঠন করা হয়েছিল। এডমন্ড র‍্যান্ডলফ সিনেটের সদস্যদের "হাউস অফ কমন্সের চেয়ে কম হবে... যদি সম্ভব হয়, গণতন্ত্রের ক্রোধকে নিয়ন্ত্রণ করার" আহ্বান জানিয়েছিলেন। জেমস ম্যাডিসনের মতে, "সিনেটের কাজ হল জনপ্রিয় কক্ষের চেয়ে আরও শান্তভাবে, আরও ব্যবস্থা এবং আরও প্রজ্ঞার সাথে কার্য পরিচালনা করা।" প্রতিনিধি পরিষদের মতো দুই বছরের মেয়াদের পরিবর্তে সিনেটররা ছয় বছরের মেয়াদে দায়িত্ব পালন করেন। এর ফলে তাদের দেশের বিস্তৃত স্বার্থের পক্ষে জনসাধারণের অনুভূতি উপেক্ষা করার আরও ক্ষমতা দেয়। সদস্য সংখ্যা কম হওয় এবং বিভিন্ন সময়ে নির্বাচনের ব্যবস্থা সিনেটকে একটি বৃহত্তর সম্প্রদায়ের অনুভূতি দেয়।
যদিও তারা বিশেষ ব্রিটিশ শাসকদের বিরুদ্ধে ক্ষোভ পোষণ করতেন তা সত্ত্বেও সাংবিধানিক সম্মেলনের জন্য সমবেত মার্কিন যুক্তরাষ্ট্রের প্রতিষ্ঠাতা পিতাদের মধ্যে অনেকেই ব্রিটিশ শাসন ব্যবস্থার প্রতি গভীর শ্রদ্ধা বজায় রেখেছিলেন। আলেকজান্ডার হ্যামিল্টন এটিকে "বিশ্বের সেরা" বলে অভিহিত করেছেন এবং বলেছেন যে "আমেরিকাতে এর চেয়ে কম কিছু কাজ করবে কিনা সে বিষয়ে তিনি সন্দেহ প্রকাশ করেছেন।" জন অ্যাডামস তার ""যুক্তরাষ্ট্র সরকারের সংবিধানের প্রতিরক্ষা"" বইতে বলেছেন, "তত্ত্বগতভাবে ভারসাম্য সামঞ্জস্য করার এবং এর কম্পন প্রতিরোধ করার জন্য ইংরেজ সংবিধান হল মানব উদ্ভাবনের সবচেয়ে অসাধারণ কাঠামো।" সাধারণভাবে তারা সিনেটকে হাউস অফ লর্ডসের একটি আমেরিকান সংস্করণ হিসাবে দেখেছিলেন। জন ডিকিনসন বলেন, সিনেটকে "সবচেয়ে বিশিষ্ট ব্যক্তিত্বদের নিয়ে গঠিত হওয়া উচিত যারা তাদের জীবনের পদমর্যাদা এবং সম্পত্তির ওজনের জন্য বিশিষ্ট এবং ব্রিটিশ হাউস অফ লর্ডসের সাথে যতটা সম্ভব শক্তিশালী সাদৃশ্য ধারণ করে।"
সিনেটের বন্টন পরিকল্পনা ছিল সাংবিধানিক সম্মেলনের সবচেয়ে বিতর্কিত আলোচনা। ম্যাডিসনের সমান ভোটাধিকারের বিরোধিতায় যোগ দেওয়া হ্যামিল্টন বলেন, জনসংখ্যার পার্থক্য থাকা সত্ত্বেও সমান প্রতিনিধিত্ব "ন্যায়বিচারের ধারণা এবং প্রতিটি মানুষের অনুভূতিকে খুব বেশি ধাক্কা দেয়।" যারা সমান প্রতিনিধিত্বের দাবি করেছিলেন তাদের কথা উল্লেখ করে ম্যাডিসন সম্মেলনকে "একটি নীতি ত্যাগ করার আহ্বান জানান যা স্পষ্টতই অন্যায্য ছিল।"
সংখ্যাগরিষ্ঠ মার্কিনীদের প্রতিনিধিত্বকারী প্রতিনিধিরা হয়তো দিনটিতে জয়ী হতে পারতেন। তবে সাংবিধানিক সম্মেলনে প্রতিটি অঙ্গরাজ্যের সমান ভোট ছিল। কোনও অঙ্গরাজ্য চাইলে যে কোনও বিষয় আবার উত্থাপন করা যেতে পারতো। অঙ্গরাজ্য প্রতিনিধিদলগুলি প্রথমে আনুপাতিক প্রতিনিধিত্বের পক্ষে ৬-৫ ভোট দিয়েছিল। কিন্তু পশ্চিমা ভূমির দাবিবিহীন ছোট অঙ্গরাজ্যগুলি আলোচনাটি পুনরায় উত্থাপন করে। অবশেষে কনফেডারেশনের ধারা (একটি অঙ্গরাজ্য, একটি ভোট) থেকে স্থিতাবস্থার দিকে মোড় নেয়। চূড়ান্ত ভোটে সিনেটে সমানুপাতিক বন্টনের পক্ষে থাকা পাঁচটি অঙ্গরাজ্য - কানেটিকাট, নর্থ ক্যারোলাইনা, মেরিল্যান্ড, নিউ জার্সি এবং ডেলাওয়্যার - দেশের জনসংখ্যার মাত্র এক-তৃতীয়াংশ প্রতিনিধিত্ব করে। এর বিরুদ্ধে ভোট দেওয়া চারটি অঙ্গরাজ্য - ভার্জিনিয়া, পেনসিলভেনিয়া, দক্ষিণ ক্যারোলাইনা এবং জর্জিয়া - এর সমর্থকদের তুলনায় প্রায় দ্বিগুণ লোকের প্রতিনিধিত্ব করেছিল। সম্মেলনের প্রতিনিধি জেমস উইলসন লিখেছেন, "আমাদের নির্বাচনী এলাকাবাসী যদি তাদের প্রতিনিধিদের মতো ভোট দিত তাহলে তারা সমানুপাতিক প্রতিনিধিত্বের বিরুদ্ধে ২/৩ এবং এর পক্ষে ১/৩ ভোট দিত"। কানেটিকাট সমঝোতার পক্ষে দুটি বৃহৎ অঙ্গরাজ্য ভোট দেওয়ার একটি কারণ ছিল এই ভয় যে ছোট অঙ্গরাজ্যগুলি হয় ইউনিয়নে যোগদান করতে অস্বীকার করবে। এছাড়াও ডেলাওয়্যারের গানিং বেডফোর্ড জুনিয়র যেমন হুমকি দিয়েছিলেন, "ছোটরা [আরও] সম্মানিত এবং সৎ বিশ্বাসের কিছু বিদেশী মিত্র খুঁজে পাবে যারা তাদের হাত ধরে তাদের ন্যায়বিচার করবে"। সিনেটের ইতিহাসবিদ ড্যানিয়েল ওয়ার্লস মূল বিকল্প ভার্জিনিয়া পরিকল্পনার দুর্বল লেখাকে এর ব্যর্থতার কারণ হিসেবে উল্লেখ করেছেন।
ডেলাওয়্যারের গানিং বেডফোর্ড জুনিয়র পরে স্বীকার করেছেন যে তিনি কেবল সমান প্রতিনিধিত্বের পক্ষে ছিলেন কারণ এটি তার নিজের অঙ্গরাজ্যের স্বার্থকে এগিয়ে নিয়ে যায়। "এটা কি আশা করা যায় যে ছোট অঙ্গরাজ্যসমূহ নিঃস্বার্থভাবে কাজ করবে? আমরা কি বাকি মানবজাতির চেয়ে বেশি বিশুদ্ধতার সাথে কাজ করব?"
"সংবিধানের জনক" জেমস ম্যাডিসন ফেডারেলিস্ট নং ৬২- এ খোলাখুলিভাবে স্বীকার করেছেন যে সিনেটে সমান ভোটাধিকার একটি সমঝোতা, একটি "কম খারাপ" এবং এটি কোনও রাজনৈতিক তত্ত্ব থেকে উদ্ভূত নয়। "তত্ত্বের মানদণ্ড অনুসারে সংবিধানের এমন একটি অংশকে চেষ্টা করা অপ্রয়োজনীয় যা সকলের কাছে তত্ত্বের ফলাফল নয়, বরং 'মৈত্রীর চেতনা এবং সেই পারস্পরিক শ্রদ্ধা এবং ছাড়ের ফলাফল যা আমাদের রাজনৈতিক পরিস্থিতির বিশেষত্বের কারণে অপরিহার্য সেই পারস্পরিক সম্মান ও সমঝোতার ফলস্বরূপ।"
১৭৮৯ সাল থেকে অঙ্গরাজ্যগুলির মধ্যে জনসংখ্যার পার্থক্য আরও স্পষ্ট হয়ে উঠেছে। কানেটিকাট সমঝোতার সময় বৃহত্তম অঙ্গরাজ্য ভার্জিনিয়ায় জনসংখ্যা ছিল সবচেয়ে ছোট অঙ্গরাজ্য ডেলাওয়্যারের জনসংখ্যার মাত্র বারো গুণ বেশি। ২০২০ সালের হিসাব অনুযায়ী বৃহত্তম অঙ্গরাজ্য ক্যালিফোর্নিয়ার জনসংখ্যা সবচেয়ে ছোট অঙ্গরাজ্য ওয়াইয়োমিং-এর জনসংখ্যার চেয়ে সত্তর গুণ বেশি। ১৭৯০ সালে সিনেটের সংখ্যাগরিষ্ঠতা অর্জনের জন্য জনসংখ্যার ৩০% তাত্ত্বিকভাবে প্রয়োজন হত। বর্তমানে এটির জন্য প্রয়োজন হবে ১৭%।
সমানুপাতিক প্রতিনিধিত্বের বিষয়টি নিষ্পত্তি হয়ে গেলে প্রতিনিধিরা সংস্থার আকার নিয়ে আলোচনা করেন: প্রতিটি অঙ্গরাজ্য কতজন সিনেটরের অধিকারী হবে? প্রতিটি অঙ্গরাজ্যে একজন করে সিনেটর দেওয়া অপর্যাপ্ত বলে বিবেচনা করে হয়েছিল কারণ এটি কোরাম অর্জনকে আরও কঠিন করে তুলত। পেনসিলভানিয়ার প্রতিনিধিদের পক্ষ থেকে প্রতিটি অঙ্গরাজ্যের জন্য তিনজন করে সিনেটর নির্বাচনের প্রস্তাব নিয়ে আলোচনা করা হয়েছিল। তবে এর ফলে সিনেটের আকার বড় হয়ে যাওয়াকে একটি অসুবিধা হিসেবে বিবেচনা করা হয়েছিল। যখন প্রতিনিধিরা প্রতিটি অঙ্গরাজ্যে দুজন করে সিনেটর রাখার প্রস্তাবে ভোট দেন তখন সমস্ত অঙ্গরাজ্য এই সংখ্যাটিকে সমর্থন করে।
সিনেট প্রথমে নিউ ইয়র্ক সিটির ফেডারেল হলের দ্বিতীয় তলায় একটি কক্ষে গোপনে সভা বসত। সভাকক্ষে কোনও দর্শকের অনুমতি ছিল না। প্রথম পাঁচ বছরে সিনেটের কার্যবিবরণী সম্পর্কে কোনও নোট প্রকাশিত হয়নি।
প্রাথমিক পর্যায়ে সিনেটের একটি পদ্ধতিগত সমস্যা ছিল উপরাষ্ট্রপতি অর্থাৎ সিনেটের সভাপতির কী ভূমিকা থাকা উচিত। প্রথম উপরাষ্ট্রপতিকে আইন প্রণয়ন এবং বিতর্কে অংশগ্রহণের অনুমতি দেওয়া হয়েছিল। তবে পরবর্তীতে সেই অধিকারগুলি তুলনামূলকভাবে দ্রুত কেড়ে নেওয়া হয়েছিল। জন অ্যাডামস প্রায় প্রতিটি অধিবেশনেই উপস্থিত থাকতেন। কিন্তু পরবর্তীকালের উপরাষ্ট্রপতিরা সিনেটে উপস্থিতিকে বিরল করে তোলেন। প্রতিষ্ঠাতারা সিনেটকে ধীর প্রক্রিয়ার আইন প্রণয়ন সংস্থা হিসেবে দেখতে চেয়েছিলেন। প্রজাতন্ত্রের প্রাথমিক বছরগুলিতে প্রতিনিধি পরিষদই আইন প্রণয়নে সময় ব্যয় করেছিল। আলেকজান্ডার হ্যামিল্টনের দুটি বিতর্কিত ব্যাংক অফ দ্য ইউনাইটেড স্টেটস এবং অ্যাসাম্পশন বিল (তিনি তখন ট্রেজারি সেক্রেটারি ছিলেন) সহজেই সিনেটে পাস হয়। এটি শুধুমাত্র প্রতিনিধি পরিষদের বিরোধিতার সম্মুখীন হয়।
১৭৯৭ সালে টমাস জেফারসন শুধুমাত্র বিশেষ অনুষ্ঠানে সিনেট অধিবেশনে উপ-রাষ্ট্রপতির যোগদানের ঐতিহ্য শুরু করেন। অধিকাংশ সময় অনুপস্থিত থাকা সত্ত্বেও জেফারসন সিনেটের সংসদীয় কার্যপ্রণালীর জন্য একটি বই রেখে যান। বইটি ছিল ১৮০১ সালে প্রকাশিত "এ ম্যানুয়াল অফ পার্লামেন্টারি প্র্যাকটিস ফর দ্য ইউজ অফ দ্য সেনেট অফ দ্য ইউনাইটেড স্টেটস", যা এখনও ব্যবহৃত হয়।
মার্কিন গৃহযুদ্ধের আগের দশকগুলিকে সিনেটের "স্বর্ণযুগ" হিসেবে বিবেচনা করা হয়। জনমত এবং রাষ্ট্রপতি জেফারসনের সমর্থনে ১৮০৪ সালে প্রতিনিধি পরিষদ সুপ্রিম কোর্টের বিচারপতি স্যামুয়েল চেজকে ৭৩-৩২-এ অভিশংসনের পক্ষে ভোট দেয়। সিনেট ১৮-১৬ ভোটে দোষী সাব্যস্ত হওয়ার বিরুদ্ধে ভোট দিয়েছে।
সিনেট অ্যারন বারের মধ্যে সবচেয়ে ভালো গুণ তুলে ধরেছিল। তিনি উপ-রাষ্ট্রপতি হিসেবে অভিশংসন বিচারের সভাপতিত্ব করেছিলেন। বিচারের শেষে বার বলেন:
এমনকি বারের অনেক সমালোচকও স্বীকার করেছেন যে তিনি নিজেকে অত্যন্ত মর্যাদার সাথে এবং বিচারকে ন্যায্যতার সাথে পরিচালনা করেছেন।
পরবর্তী কয়েক দশক ধরে মার্কিন যুক্তরাষ্ট্রে সিনেটের সুনাম বৃদ্ধি পায়। জন সি. ক্যালহাউন, ড্যানিয়েল ওয়েবস্টার, টমাস হার্ট বেন্টন, স্টিফেন এ. ডগলাস এবং হেনরি ক্লে বেশ কয়েকজন সিনেটর পরবর্তীকালে সভাপতির দায়িত্ব পালন করেছেন। স্যার হেনরি মেইন সিনেটকে "আধুনিক গণতন্ত্রের জোয়ার শুরু হওয়ার পর থেকে প্রতিষ্ঠিত একমাত্র সম্পূর্ণ সফল প্রতিষ্ঠান" বলে অভিহিত করেছেন। উইলিয়াম ইওয়ার্ট গ্ল্যাডস্টোন বলেছিলেন যে সিনেট "আধুনিক রাজনীতির সমস্ত আবিষ্কারের মধ্যে সবচেয়ে উল্লেখযোগ্য।"
সিনেটের ইতিহাসের সর্বশ্রেষ্ঠ বিতর্কগুলির মধ্যে একটি ছিল ১৮৩০ সালের জানুয়ারিতে অনুষ্ঠিত ওয়েবস্টার-হেইন বিতর্ক। সেখানে ড্যানিয়েল ওয়েবস্টারের নিউ ইংল্যান্ডের বিভাগীয় স্বার্থের বিরুদ্ধে রবার্ট ওয়াই হেইনের দক্ষিণী স্বার্থ ছিল।
গৃহযুদ্ধ-পূর্ব দশকগুলিতে দাসপ্রথা নিয়ে বিতর্ক সিনেটকে বিভক্ত করে রেখেছিল। কারণ প্রতিনিধি পরিষদের ধারাবাহিকভাবে দাসপ্রথার বিরোধিতা করেছিল। ম্যাসন-ডিক্সন লাইনের উত্তরে দাসপ্রথা নিষিদ্ধ হওয়ার পর থেকে দক্ষিণাঞ্চলীয় অঙ্গরাজ্যগুলির দাসপ্রথা সংরক্ষণের ক্ষমতা বজায় রাখার জন্য সমান সংখ্যক দাস এবং স্বাধীন অঙ্গরাজ্য বজায় রাখার জন্য অনেক প্রচেষ্টা চালানো হয়েছিল। ১৮২০ সালের মিসৌরি সমঝোতায় হেনরি ক্লে কর্তৃক মধ্যস্থতাকৃত মিসৌরির ভারসাম্য রক্ষার জন্য মেইনকে একটি স্বাধীন অঙ্গরাজ্য হিসেবে ইউনিয়নে অন্তর্ভুক্ত করা হয়। হেনরি ক্লে এবং স্টিফেন ডগলাসের মধ্যস্থতায় ১৮৫০ সালের সমঝোতা গৃহযুদ্ধ স্থগিত করতে সাহায্য করেছিল।
গৃহযুদ্ধ-পরবর্তী যুগে সিনেট পুনর্গঠন এবং মুদ্রানীতির মতো গুরুত্বপূর্ণ জাতীয় বিষয়গুলি নিয়ে কাজ করত। তৃতীয় দলীয় ব্যবস্থার শক্তিশালী রাজনৈতিক দলগুলির কারণে নেতৃস্থানীয় রাজনীতিবিদরা রাজ্য আইনসভায় সিনেটর নির্বাচিত হওয়ার জন্য যথেষ্ট সমর্থন নিয়ন্ত্রণ করতেন। অতিদ্রুত শিল্প সম্প্রসারণের যুগে উদ্যোক্তাদের মর্যাদা পূর্বে বিজয়ী সেনাসদস্যদের জন্য সংরক্ষিত ছিল। তাদের মধ্যে অনেকেই সিনেটে নির্বাচিত হয়েছিলেন।
১৮৭০ সালে হিরাম রেভেলস প্রথম কৃষ্ণাঙ্গ মার্কিন সিনেটর হন। সেই বছরই মিসিসিপি সিনেটে পুনরায় যোগদান করে। মিসিসিপির কৃষ্ণাঙ্গ অঙ্গরাজ্য সিনেটরদের চাপে অঙ্গরাজ্যের রিপাবলিকানরা রেভেলসকে দুই মাসের জন্য শূন্য পদে নির্বাচন করেন। নাগরিক অধিকারের সমর্থক সিনেটর হেনরি উইলসন রেভেলসকে সিনেটে উপস্থাপন করেন যেখানে অন্যান্য সিনেটররা তাৎক্ষণিকভাবে রেভেলসকে বসতে বাধা দেওয়ার চেষ্টা করেন। একটি বিতর্কের পর সিনেট তাকে ৪৮-৮ ভোটে নির্বাচিত করে। সেখানে তিনি নাগরিক অধিকার রক্ষা এবং জাতিগত বিভেদের প্রতিবাদে এই পদটি ব্যবহার করেন। ১৮৭৪ সালে মিসিসিপির অঙ্গরাজ্য সিনেট আবার একজন কৃষ্ণাঙ্গ সিনেটর ব্লাঞ্চ ব্রুসকে নিযুক্ত করে। এবার এটি পূর্ণ মেয়াদের নিয়োগ ছিল। ১৮৭৯ সালে তিনি সিনেটের সভাপতিত্ব করেন। ১৯৬৭ সাল পর্যন্ত ব্রুস ছিলেন শেষ কৃষ্ণাঙ্গ সিনেটর।
১৮৯০-১৯১০ সালে নেলসন অলড্রিচ (রোড আইল্যান্ড), অরভিল এইচ. প্ল্যাট (কানেটিকাট), জন কোইট স্পুনার (উইসকনসিন), উইলিয়াম বয়েড অ্যালিসন (আইওয়া) এবং জাতীয় দলের নেতা মার্ক হান্না (ওহিও) এর নেতৃত্বে মুষ্টিমেয় রিপাবলিকানরা চেম্বারটি নিয়ন্ত্রণ করেছিলেন। বিংশ শতাব্দীর গোড়ার দিকে ফেডারেল রিজার্ভ ব্যবস্থাসহ সকল প্রধান কর ও শুল্ক আইন অলড্রিচ সিদ্ধান্ত নিয়েছিলেন। ডেমোক্র্যাটদের মধ্যে মেরিল্যান্ডের আর্থার পুয়ে গোরম্যান বিশেষভাবে পরিচিত ছিলেন।
১৮৭১ থেকে ১৮৯৮ সাল পর্যন্ত সিনেট কোনও চুক্তি অনুমোদন করেনি। সিনেট দীর্ঘ পারস্পরিক বাণিজ্য চুক্তি বাতিল করে ডোমিনিকান প্রজাতন্ত্র এবং ডেনিশ ওয়েস্ট ইন্ডিজকে সংযুক্ত করার চুক্তিগুলিকে আটকে দেয়। এছাড়াও ব্রিটেনের সাথে একটি সালিসি চুক্তিকে পরাজিত করে এবং পানামা খাল নির্মাণের জন্য চুক্তির পুনরালোচনা করতে বাধ্য করে। অবশেষে ১৮৯৮ সালে সিনেট স্প্যানিশ-আমেরিকান যুদ্ধের সমাপ্তি ঘটানো চুক্তিটি অনুমোদন করতে প্রায় অস্বীকৃতি জানায়।
১৯০৭ সালে চার্লস কার্টিস প্রথম আদিবাসী মার্কিন সিনেটর হন। তিনি কানসাসের একজন সিনেটর হিসেবে দায়িত্ব পালন করেছিলেন এবং ওসেজ এবং পোটাওয়াতোমি ঐতিহ্যের অধিকারী কাও জাতির একজন নিবন্ধিত সদস্য ছিলেন। আদিবাসী বিষয়ক কমিটির সভাপতি হিসেবে তিনি আদিবাসী মার্কিনীদের জন্য সাংস্কৃতিক আত্তীকরণের বিতর্কিত নীতির পক্ষে ছিলেন এবং উপজাতি সার্বভৌমত্বকে সীমিত করে এমন আইন প্রণয়ন করেছিলেন।
উড্রো উইলসনের রাষ্ট্রপতিত্বের সময় সিনেটে বেশ কয়েকটি উল্লেখযোগ্য পরিবর্তন ঘটে। এর মধ্যে সবচেয়ে বড় পরিবর্তন ছিল ১৯১৩ সালে ১৭তম সংশোধনীর অনুমোদন। এটি রাজ্য আইনসভা কর্তৃক নিয়োগের পরিবর্তে জনগণের ভোটের মাধ্যমে সিনেটর নির্বাচনের বিধান করেছিল।
উড্রো উইলসনের রাষ্ট্রপতিত্বের সময় আরেকটি পরিবর্তন ঘটেছিল যা ছিল ক্লোচার ভোটের মাধ্যমে ফিলিবাস্টার সীমাবদ্ধ করা। ফিলিবাস্টার প্রজাতন্ত্রের প্রথম দিকে প্রথমবার ব্যবহৃত হয়েছিল। তবে ঊনবিংশ শতাব্দীর বেশিরভাগ সময় এটি খুব কমই দেখা যেত। প্রথম বিশ্বযুদ্ধে বাণিজ্যিক জাহাজের অস্ত্র সরবরাহের অভিযোগের প্রতিক্রিয়া হিসেবে এটি সীমিত ছিল। সেই সময়ে জনসাধারণ, প্রতিনিধি পরিষদ, সিনেটের সংখ্যাগরিষ্ঠ অংশ এবং রাষ্ট্রপতি বাণিজ্যিক জাহাজগুলিকে সশস্ত্র রাখতে চেয়েছিলেন। তবে উইলিয়াম জেনিংস ব্রায়ানের নেতৃত্বে ২০ জনেরও কম সিনেটর মার্কিন জাহাজগুলিকে নিরস্ত্র রাখার জন্য লড়াই করেছিলেন। উইলসন এই দলটিকে "একদল অনমনীয় পুরুষ" বলে নিন্দা করেছিলেন।
উইলসনের রাষ্ট্রপতিত্বের সময় সিনেট সংখ্যাগরিষ্ঠ নেতার পদটি তৈরি করা হয়েছিল। এই সময়ের আগে একজন "সিনেট নেতা" সাধারণত একজন কমিটির চেয়ারম্যান, অথবা ড্যানিয়েল ওয়েবস্টার এবং নেলসন অলড্রিচের মতো উচ্চ বাগ্মীতা, জ্যেষ্ঠতা বা সম্পদের অধিকারী ব্যক্তি হতেন। তবে এই নতুন ও আনুষ্ঠানিক নেতৃত্ব কাঠামো সত্ত্বেও প্রথমদিকে সিনেট নেতার কার্যত কোনও ক্ষমতা ছিল না। তিনি কেবল প্রিসাইডিং অফিসারের কাছ থেকে স্বীকৃতির অগ্রাধিকার পেতেন। যেহেতু ডেমোক্র্যাটরা মারাত্মকভাবে উত্তরাঞ্চলীয় উদারপন্থী এবং দক্ষিণাঞ্চলীয় রক্ষণশীল ব্লকে বিভক্ত ছিল তাই ডেমোক্র্যাটিক নেতার ক্ষমতা তার পদবি অনুসারে আরও কম ছিল।
রেবেকা ফেলটন ১৯২২ সালের ২১ নভেম্বর জর্জিয়ার সিনেটর হিসেবে শপথ গ্রহণ করেন এবং একদিন দায়িত্ব পালন করেন। তিনি সিনেটে দায়িত্ব পালনকারী প্রথম মহিলা ছিলেন। ১৯২৮ সালে অক্টাভিয়ানো লারাজোলো সিনেটে নির্বাচিত প্রথম ল্যাটিনো সিনেটর হন। তিনি তিন মাসের অসমাপ্ত মেয়াদে দায়িত্ব পালন করেন। একজন রাজনীতিবিদ হিসেবে তিনি স্প্যানিশ ভাষাভাষীদের জন্য শিক্ষার সমতা এবং নাগরিক অধিকারের পক্ষে ছিলেন।
১৯২৩ থেকে ১৯৩৭ সাল পর্যন্ত ডেমোক্র্যাটিক নেতা আরকানসাসের জোসেফ টি. রবিনসন ডেমোক্র্যাটদের নেতৃত্ব দেওয়ার সাথে সাথে রাষ্ট্রপতির সুবিধার জন্য সিনেটে কাজ করাকে তার দায়িত্ব হিসেবে দেখেছিলেন তাতে রাষ্ট্রপতি যেই থাকুক না কেন। কুলিজ এবং হুভার যখন রাষ্ট্রপতি ছিলেন তখন তিনি তাদের রিপাবলিকান আইন পাসে সহায়তা করেছিলেন। রবিনসন মাসল শোলসের সরকারি কার্যক্রম বন্ধ করতে সাহায্য করেছিলেন। তিঊহুভার ট্যারিফ পাস করতে সাহায্য করেছিলেন এবং পাওয়ার ট্রাস্টের সিনেট তদন্তকে বাধাগ্রস্ত করেছিলেন। হুভার যখন আরও পরিমিত ব্যবস্থা গ্রহণের প্রস্তাব করেন তখন রবিনসন কৃষকদের জন্য খরা ত্রাণ কর্মসূচির বিষয়ে নিজের অবস্থান পরিবর্তন করেন। অ্যালবেন বার্কলি রবিনসনের গুহায় আত্মসমর্পণকে "একটি বুদ্ধিমান আইনসভায় ঘটানো সবচেয়ে লজ্জাজনক দৃশ্য" বলে অভিহিত করেছিলেন। ফ্র্যাঙ্কলিন রুজভেল্ট যখন রাষ্ট্রপতি হন তখন রবিনসন নতুন রাষ্ট্রপতিকে ততটাই অনুগতভাবে অনুসরণ করেন যতটা তিনি কুলিজ এবং হুভারকে অনুসরণ করেছিলেন। রবিনসন হান্ড্রেড ডেজে এত দ্রুত বিল পাস করেছিলেন যে উইল রজার্স রসিকতা করেছিলেন "কংগ্রেস আর কোনো আইন পাস করে না, তারা বিলগুলি পাস করার সময় কেবল হাত নাড়ে।
১৯৩২ সালে আরকানসাসের হ্যাটি ক্যারাওয়ে সিনেটে নির্বাচিত প্রথম মহিলা হন। তার স্বামীর মৃত্যুর পর তিনি একজন ডেমোক্র্যাট হিসেবে এই পদে নিযুক্ত হন এবং দুবার পুনঃনির্বাচিত হন। ১৯৩৫ সালে ডেনিস শ্যাভেজ প্রথম ল্যাটিনো হিসেবে সিনেটে পূর্ণ মেয়াদের জন্য নির্বাচিত হন।
১৯৩৭ সালে সিনেট রুজভেল্টের "কোর্ট প্যাকিং" পরিকল্পনার বিরোধিতা করে এবং সফলভাবে ঘাটতি হ্রাসের জন্য আহ্বান জানায়।
ইতিহাসের প্রথম দিকে সিনেটের সংখ্যাগরিষ্ঠ নেতার আনুষ্ঠানিক ক্ষমতা খুব কম ছিল। কিন্তু ১৯৩৭ সালে সংখ্যাগরিষ্ঠ নেতাকে প্রথম স্বীকৃতির অধিকার দেওয়ার নিয়ম তৈরি করা হয়েছিল। এই নিয়মটি যুক্ত হওয়ার সাথে সাথে সিনেটের সংখ্যাগরিষ্ঠ নেতা কোন বিলগুলি বিবেচনা করা হবে তার এজেন্ডার উপর অনেক বেশি নিয়ন্ত্রণ ক্ষমতা লাভ করেন।
১৯৫০-এর দশকের গোড়ার দিকের সবচেয়ে কুখ্যাত সিনেট নাটক ছিল উইসকনসিন সিনেটর জোসেফ ম্যাকার্থির সন্দেহভাজন কমিউনিস্টদের বিরুদ্ধে তদন্ত। বছরের পর বছর ধরে অপ্রতিদ্বন্দ্বিতাপূর্ণ ক্ষমতার পর ম্যাকার্থির পতন ঘটে তার দাবির পক্ষে খুব কম প্রমাণ উপস্থাপনের ফলে। তার দাবিগুলি আরও জটিল হয়ে ওঠে। এমনকি তিনি মার্কিন যুক্তরাষ্ট্রের সেনাবাহিনীর নেতৃত্বকেও প্রশ্নবিদ্ধ করেন। ১৯৫৪ সালে সিনেট ম্যাকার্থিকে নিন্দা করে।
লিন্ডন বেইনস জনসন সিনেট নেতা থাকাকালীন নেতা কমিটির কার্যভারের উপর নতুন ক্ষমতা লাভ করেন। জনসন একজন দক্ষিণাঞ্চলীয় এবং দক্ষিণাঞ্চলীয় ককাসের প্রাক্তন গুরুত্বপূর্ণ সদস্য ছিলেন। প্রথমে সিনেট সংখ্যাগরিষ্ঠ নেতা এবং তারপর রাষ্ট্রপতি হিসেবে সদস্য এবং প্রক্রিয়া সম্পর্কে তার জ্ঞান ব্যবহার করে নাগরিক অধিকার আইন পাস করান। এটি পূর্বে সিনেটের প্রভাবশালী ক্রস-পার্টি রক্ষণশীল জোটের অংশ হিসেবে কাজ করা শক্তিশালী দক্ষিণাঞ্চলীয় ডেমোক্র্যাটদের দ্বারা সিনেটে আটকে দেওয়া হয়েছিল।
১৯৫৯ সালে হিরাম ফং প্রথম এশীয়-আমেরিকান সিনেটর হন। হাওয়াই অঙ্গরাজ্য হওয়ার পর তার প্রথম সিনেটরদের একজন হিসেবে যোগদান করেন। তিনি এশীয় আমেরিকানদের প্রতি বৈষম্য কমাতে নাগরিক অধিকার এবং ভোটদান সংস্কারের পক্ষে ছিলেন।
১৯৬৬ সালে এডওয়ার্ড ডব্লিউ. ব্রুক ম্যাসাচুসেটস থেকে একজন উদার রিপাবলিকান হিসেবে জনপ্রিয় ভোটে জয়ী প্রথম কৃষ্ণাঙ্গ সিনেটর নির্বাচিত হন। পুনর্গঠন যুগের পর তিনি প্রথম কৃষ্ণাঙ্গ সিনেটর ছিলেন এবং দুই মেয়াদে দায়িত্ব পালন করেছিলেন।
১৯৭১ সালে পাউলেট ডেসেলকে সিনেটর জ্যাকব কে. জাভিটস সিনেটের প্রথম মহিলা পেজ হিসেবে নিযুক্ত করেছিলেন।
১৯৯২ সালে ক্যারল মোসেলি ব্রাউন সিনেটে নির্বাচিত প্রথম কৃষ্ণাঙ্গ মহিলা হন। তিনি ইলিনয় থেকে ডেমোক্র্যাট হিসেবে এক মেয়াদে দায়িত্ব পালন করেন। তিনি শিক্ষা সংস্কার এবং বন্দুক নিয়ন্ত্রণের পক্ষে ছিলেন।
২০০৯ সালে ক্যাথি আলভারেজ সিনেটের প্রথম মহিলা আইনসভার কেরানি হন।
২০১২ সালে ট্যামি বাল্ডউইন সিনেটের প্রথম প্রকাশ্যে সমকামী সদস্য হিসেবে নির্বাচিত হন। ২০১৩ সালে মাজি হিরোনো হাওয়াইয়ের হয়ে দায়িত্ব পালনকারী প্রথম এশীয়-আমেরিকান মহিলা সিনেটর হন। ২০১৭ সালে ক্যাথেরিন কর্টেজ মাস্তো প্রথম ল্যাটিনা এবং মেক্সিকান-আমেরিকান মহিলা সিনেটর হন।